A BIZOTTSÁG JELENTÉSE Tizenharmadik jelentés az euróövezet jövőbeli bővítésének gyakorlati előkészületeiről /* COM/2013/0855 final */





A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI KÖZPONTI BANKNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK Tizenharmadik jelentés az euróövezet jövőbeli bővítésének gyakorlati előkészületeiről 1. Bevezetés A Tanács 2013. július 9-i határozatában megállapította, hogy Lettország teljesíti az euró bevezetéséhez szükséges feltételeket[1]. Lettország 2014. január 1-jén vezeti be az eurót, ezzel az euróövezeti tagállamok száma tizennyolcra emelkedik. A lett lat és az euró közötti átváltási árfolyamot visszavonhatatlanul rögzítették: egy euró 0,702804 lett latot ér[2]. Az átállás gyakorlati előkészületei a végső szakaszba léptek. Az euróbankjegyek és -érmék az euró bevezetésének napján törvényes fizetőeszközzé válnak (ún. „big bang” átállási forgatókönyv). Az euró bevezetésével kapcsolatos lettországi gyakorlati előkészületekről szóló első célzott jelentést[3] követően ez a jelentés a 2013. október végéig elért előrehaladást értékeli. Foglalkozik különösen az eurókészpénz bevezetésének előkészületeivel, a fogyasztók átállási időszak alatti védelmére hozott intézkedésekkel, például a „korrekt euróbevezetés” kampányával és a kommunikációs kampánnyal. A jelentéshez csatolt bizottsági szolgálati munkadokumentum azon uniós tagállamok előkészületeivel kapcsolatban szolgál részletekkel, amelyek még nem vezették be az eurót, és nincs jogi lehetőségük a kívülmaradásra. 2. A lettországi átállással kapcsolatos előkészületek jelenlegi állása A legutóbbi bizottsági jelentés óta a lett hatóságok és a bevont érdekeltek általánosságban jelentős előrehaladást értek el a zökkenőmentes és sikeres átállás felé. 2.1. Az átállás megszervezése, a jogrendszer kiigazítása és előkészületek a közszférában Lettország 2012. szeptember 19-i nemzeti euróátállási tervét legutóbb 2013. április 4-én aktualizálták. A jogrendszer euróhoz igazításával kapcsolatban további előrehaladást jelentett, hogy a lett parlament 2013. szeptember 19-én elfogadta 113 törvény módosítását. A kormányrendeletek és a helyi önkormányzati rendeletek módosítása még folyamatban van. Az IT-rendszerek átállítása a tervnek megfelelően halad. A közigazgatás létfontosságú IT-rendszereinek felsorolásával nyilvántartásba vették az informatikai kockázatokat. 2.2. Előkészületek a készpénzes átállásra Az átálláshoz 400 millió lett nemzeti oldalú euróérmére és 110 millió különböző címletű euróbankjegyre van szükség. A Staatliche Münzen Baden-Württemberg (Stuttgart, Németország) 2013 júliusában megkezdte az érmék verését. Az euróbankjegyeket a Deutsche Bundesbank kölcsönzi. A hitelintézetekhez történő előszállítás kezdete 2013. november 1-jén esedékes. A kereskedelmi bankok jelentősebb ügyfeleihez való rendszeres továbbszállítás 2013. december 10-én kezdődik, a kisebb vállalatok az egyszerűsített továbbszállítás útján 2013. december 27-én jutnak eurókészpénzhez. A posták a Citadele Bank általi továbbszállítás útján jutnak eurókészpénzhez. Az előszállítás és továbbszállítás céljaira igényelt pontos összeg még nem ismert, mivel a bankok kéréseiket 2013. november 1-jéig nyújthatják be. Becslések szerint az előszállítás és a továbbszállítás mintegy 25 millió darab euróbankjegyet és 192 millió darab euróérmét fog érinteni, különböző címletekben. A nyilvánosság számára 2013. december 10-étől 800 000 kezdő érmekészlet áll majd rendelkezésre 339 kereskedelmi bankfiókban, 302 postán és a Latvijas Banka (a lett központi bank) fiókjaiban. A műanyag zacskókba csomagolt kezdő érmekészletek mindegyike 14,23 EUR értékben tartalmaz különböző címletű lett euróérméket. Az érmekészletek iránt már előzetesen is nagy az érdeklődés: mintegy 720 000 készletet már megrendeltek. A háztartások egyenletes ellátása és a felhalmozás megakadályozása érdekében személyenként legfeljebb 5 kezdő érmekészlet vásárolható. Emellett 2013. december 10-étől 70 000 darab külön kiskereskedői érmekészlet is rendelkezésre fog állni, egyenként mintegy 200 EUR értékben. Mivel azonban 200 EUR a kisebb lett vállalkozások számára meglehetősen nagy összeg, az érintett kiskereskedők az euróbevezetés napján szükséges eurókészpénzt „rendes” kezdő érmekészletek vásárlásával is beszerezhetik. A lett központi banknak ezért gondosan figyelnie kell a kezdő érmekészletek iránti érdeklődést. Külföldi gyűjtők és érmekereskedők 2014. január 1-je után vásárolhatnak a maradék kezdő érmekészletekből és a lett euróérmékből. A gyűjtők számára külön érmekészletet gyártanak – 30 000 BU minőségű (verdefényes, forgalomba nem került) és 5000 proof kivitelű, vagyis speciális verési eljárással készült érméket tartalmazó készletet. A kibocsátás időpontja mindkét készlet esetében 2014. január 1. A fokozott biztonsági kockázatok miatt biztonsági cselekvési tervet dolgoztak ki, amelyben a pénzszállító ágazat által kezelt készpénzszállítmányok biztonságát fokozó intézkedéseket határoztak meg az átállás időszakára. Külön cselekvési terv készült az esetleges rossz időjárási körülmények esetére is. Az év kezdete óta csökkent, de még mindig magas a forgalomban lévő latkészpénz mennyisége. A visszavonandó latbankjegyek és -érmék értéke 2013. szeptember 30-án 971 millió LVL volt. A latérmék demonetizációja 2013. szeptember 5-én kezdődött. A latkészpénz állományának az euróbevezetés napja előtti csökkentése érdekében 2013 októbere óta több bank ingyenes megtakarítási számlát kínál ügyfeleinek a latérmék elhelyezésére. A lett központi bank emellett korlátlanul és díjmentesen latbankjegyekre váltja a latérméket. A kereskedelmi bankok fokozottan ösztönzik ügyfeleiket a készpénzkímélő fizetési megoldások alkalmazására. E kezdeményezéshez a nagy élelmiszer-kereskedelmi láncok is csatlakoztak. A pénzszállító vállalatokat és a vállalkozásokat a nagy címletek rendelésének visszafogására kérték annak érdekében, hogy az euróbevezetés napjára lehetőleg csökkenjen a forgalomban lévő nagy címletű latbankjegyek száma. Lettországban igen jelentős a készpénz, mint fizetési és értékhordozó eszköz szerepe, ezért a hátralévő hetekben különösen fontos ezen intézkedések lehetőség szerinti folytatása és kibővítése. Az átállás alatt a kereskedelmi bankoknak és a postáknak kivételesen nagy mennyiségű készpénzt kell majd kezelniük. A latérmék kivonásával járó logisztikai feladatok elősegítése érdekében a pénzszállító vállalkozások és a kereskedelmi bankok egységes mobilkonténereket fognak alkalmazni az érmegyűjtésre, -tárolásra és -szállításra. A lett központi bank az euróbevezetés napjától korlátlan összegben, határozatlan ideig és díjmentesen fogja a latot euróra váltani. Fiókjai 2014. január 1-jei nyitva tartással segítik a nyilvánosság készpénzváltási műveleteit. A lett bankszektor 25 bankból és 371 bankfiókból áll, ezek közül 19 bank 321 fiókja nyújt készpénzszolgáltatásokat. A kereskedelmi bankok az euróbevezetés napjától hat hónapig mennyiségi korlátozás nélkül ingyenes készpénzváltási szolgáltatást nyújtanak. Az átállás elősegítése érdekében néhány bank az év utolsó heteiben meghosszabbítja nyitva tartását. A négy legnagyobb bank (149 fiókkal) 2013. december 30-án is kinyit, pedig az Lettországban banki szünnap. A két legnagyobb bank mind a 96 fiókja rövidített nyitva tartás mellett 2013. december 31-én is üzemel. 2014. január 1-jén délután a három legnagyobb bank 22 fiókja lesz nyitva. A párhuzamos használat 2014 januárjának első két hetére kiterjedő időszakában több bank megerősített személyzettel (fiókonként egy-két plusz ügyintézővel) nyújtja készpénzszolgáltatásait. Készpénzgyűjtési szolgáltatásaikat aktívan ajánlják majd a kiskereskedőknek és más üzleti ügyfeleknek. A fiókok pénzszámláló és tárolási kapacitásait jelenleg igazítják hozzá a feladathoz. A bankjegykiadó automatákat (ATM) gyakorlatilag 2013 decemberének utolsó napjaiban töltik csak fel eurókészpénzzel. A lettországi 1061 ATM 99,8%-a 2014. január 1-jének első harminc percében már euróbankjegyeket fog kiadni. Az esetleg még át nem állított ATM-eket le kell zárni. Az ATM-eket főként 10, 20 és 50 eurós címletekkel töltik majd fel. 5 eurós címletek 2014. január 1-jétől 242 ATM-nél lesznek elérhetők, majd 2014. január 15-étől újabb 460 ATM-nél. Az ATM-ek főleg kis címletű bankjegyekkel való feltöltése bevált gyakorlat annak elkerülésére, hogy a kiskereskedők hiányt szenvedjenek euróváltópénzben. A bankoknak azt is javasolták, hogy az euróbevezetést követő hetekben pénztáraik tartózkodjanak a nagy címletű bankjegyek kiadásától. A POS-terminálok 2014. január 1-jén automatikusan átállnak az euróra. A banki ügyfeleket arra ösztönzik, hogy különösen az euróbevezetést követő első napokban gyakrabban használjanak elektronikus fizetési módokat. A POS-terminálok 99,3%-a már most is megfelel az egységes eurófizetési térség (SEPA) követelményeinek. A bankok IT-rendszereinek euróhoz igazítása folyamatban van; a végső próbát a tervek szerint 2013. november végén/december elején tartják. A lett központi bank és a lettországi munkavállalói szövetség 2013. szeptember vége óta általános képzéseket kínál a készpénzkezelőknek és a könyvelőknek az euróról, illetve különösen annak biztonsági jellemzőiről. E képzéseket 2013. november végéig várhatóan az ország 26 városában fogják megtartani, résztvevőik (az „oktatók képzése” céljából) főként kiskereskedelmi és postai alkalmazottak lesznek. A banki alkalmazottak munkáltatóik révén kaptak külön képzést az euróbevezetés általános szabályairól és a banki szolgáltatásokra gyakorolt hatásáról, továbbá a banki szolgáltatásoknak az euróbevezetés napján való elérhetőségéről. A Latvijas Past (a lett posta) különösen a vidéki területek készpénzváltási szolgáltatásokkal való ellátásában fog szerepet játszani az átállás során. A nyilvánosság az euróbevezetés napját követő három hónapig 302 postán vehet igénybe készpénzváltási szolgáltatást (az időszak adott esetben legfeljebb három hónappal meghosszabbítható). A posták 2014. január 1-jén nem nyitnak ki, 2014. január 4-én, szombaton viszont igen (szemben a rendes gyakorlattal). A készpénzes átállás előkészületei jól állnak. A kezdő érmekészletek iránti érdeklődés már most is magas, ezért a lett központi banknak gondosan figyelnie kell azt. A készpénz, mint fizetési és értékhordozó eszköz szerepének visszaesése ellenére különösen fontos, hogy az euróbevezetés napjának közeledtével lehetőség szerint folytassák és kibővítsék a forgalomban lévő latkészpénz mennyiségének csökkentésére irányuló intézkedéseket. A bankoknak meg kell fontolniuk, hogy ügyfeleik számára díjmentesen felkínálják a latérmék latbankjegyekre váltását. Igen pozitív, hogy az ATM-ek 99,8%-a 2014. január 1-jének első harminc percében már euróbankjegyeket fog kiadni. Az esetleg még át nem állított ATM-eket le kell zárni. Az ATM-ek főleg kisebb címletű bankjegyekkel való feltöltése jó gyakorlat a kiskereskedőkre vonatkozó azon előírás tekintetében, miszerint az euróbevezetés napjától kizárólag euróban adhatnak vissza. A bankoknak és a postáknak az euróbevezetés előtti és utáni hetekben továbbá tartózkodniuk kell a nagy címletű bankjegyek kiadásától. A bankoknak és a lett postának alaposan fel kell készülniük a 2014. január elején várható komoly munkaterhelésre és a megnövekvő ügyfélforgalomra. 2.3. A visszaélések és az árak alakulásával kapcsolatos téves lakossági benyomások megelőzése A lettországi közvélemény aggódik az euróra való átállás árakra gyakorolt esetleges hatásai miatt (lásd a 3. szakaszt). Különösen fontos ezért, hogy a lett hatóságok minden szükséges lépést megtegyenek a visszaélések megakadályozására és az árak alakulásával kapcsolatos téves benyomások eloszlatására. 2013 januárjától kezdődően az „Aptauju centrs” nevű cég 120 gyakran vásárolt termék és szolgáltatás árainak alakulását követi nyomon a hét legnagyobb lett város legnépszerűbb értékesítési pontjain. A vizsgálatba bevont szolgáltatások között olyan szolgáltatások szerepelnek, például fodrászatok, éttermek, kávézók, autószerelési szolgáltatások, amelyek esetében – a korábbi átállások tapasztalatai alapján – a leginkább valószínű, hogy az átállás kapcsán áremelkedési hatás lép fel. A vizsgálat eredményeit rendszeresen közzéteszik a gazdasági minisztérium honlapján és az euróátállással kapcsolatos honlapon. Az árak összességében stabilnak bizonyultak. 2013 márciusától szeptember végéig a megfigyelt termékek/szolgáltatások 86,53 százalékának nem változott, 7,16%-ának csökkent, 6,51%-ának pedig nőtt az ára. Az árak lett latban és euróban való kötelező párhuzamos feltüntetése 2013. október 1-jén kezdődött és 2014. június 30-ig tart. A Bizottság ajánlja, hogy a lett hatóságok szabályozási eszközökkel gondoskodjanak a párhuzamos árfeltüntetés 2015. január 1-jéig történő megszüntetéséről, továbbá a lakosságnak e dátummal kapcsolatos tájékoztatásáról annak érdekében, hogy a lakosság a párhuzamos árfeltüntetés időszakát jól kihasználva állhasson át az új értékmérő használatára. Ezáltal a lakosság könnyebben fog tudni hozzászokni az új pénznemhez. A 2013. július 12-én elindított „korrekt euróbevezetés” kampánya felszólítja a vállalkozásokat (pl. kiskereskedőket, pénzügyi intézményeket, online boltokat), hogy tegyenek kötelezettségvállalást az átállással való profitnövelési célú visszaélések elkerülésére, az átállási szabályok betartására és az ügyfeleik számára szükséges segítség megadására. A kampányt a lett gazdasági minisztérium szervezi nyolc üzleti szervezet, köztük a lett kereskedelmi kamara és a lettországi munkavállalói szövetség támogatásával. A kampányhoz csatlakozó vállalkozások jogosultak a részvételüket igazoló „korrekt euróbevezetés” logó használatára és a lett európrojekt weboldalán felkerülnek a megbízható partnereket tartalmazó „fehérlistára”. 2013. október végéig mintegy 1100 kiskereskedelmi vállalkozás (több mint 9500 értékesítési hely) csatlakozott a „korrekt euróbevezetés” kampányához. A résztvevők között megtalálható az öt legnagyobb kiskereskedelmi lánc is. A részvételi ráta nem kielégítő, és messze nem éri el a lett hatóságok által előirányzott egyébként meglehetősen alacsony célszámot (2014. január 1-jéig a kiskereskedők, nagykereskedők és szolgáltatók legalább 70%-a, vagyis mintegy 10 000 vállalkozás / 30 000 értékesítési hely). A lett hatóságok az euróbevezetés napjáig hátralévő időben jelentősen erősíteni kívánják a célzott tömegtájékoztatási médiakampányt, többek között a rádió, a nyomtatott sajtó, internetes hirdetések, a közösségi média és tv-reklámok útján. Pozitív, hogy a lett kereskedelmi kamara tevékenyen népszerűsíti a „korrekt euróbevezetés” kampányát tagjai között. Minden érdekelt fél teljes elkötelezettségére szükség lesz ahhoz, hogy 2014. január 1-jéig el lehessen érni a maximális részvételi arányt. A kampányban való részvételt célszerű lenne speciálisan képzett, bolttól boltig járó önkéntesek segítségével népszerűsíteni. A párhuzamos árfeltüntetés időszakában az árfeltüntetésre és a konverzióra (például a kerekítésre) vonatkozó szabályok betartását és a „korrekt euróbevezetés” kampányában vállalt kötelezettségek teljesítését a fogyasztóvédelmi központ, a fogyasztók jogait védő nem kormányzati szervezetek, az állami élelmiszerügyi és állat-egészségügyi szolgálat, valamint az adóhivatal ellenőrzi. Az átfogó ellenőrzések 2013. október 1-jén kezdődtek. Az euró bevezetésével kapcsolatos lettországi előkészületekről szóló első célzott európai bizottsági jelentést követően jelentősen megnövelték a megbízott ellenőrök számát (346-ra). A legtöbb ellenőr Rigában tevékenykedik. A nem kormányzati szervezetektől jövő ellenőrök azonban az ország 20 városában tevékenykednek. 2013 októberében 5570 ellenőrzésre került sor az összesen tervezett 36 000-ből. A fogyasztóvédelmi központ és a fogyasztóvédelmi szövetség 3746 ellenőrzést végzett el, ebből 1681 értékesítési helyen tártak fel szabálytalanságot, a legtöbb esetben (1082 értékesítési helyen) az árkonverzió volt helytelen. 411 esetben az árakat egyáltalán nem tüntették fel euróban. Október végén a szabálytalanságokat már 1306 értékesítési helyen orvosolták, ebből 803 esetben azonnal, a fogyasztóvédelmi központ ellenőrének jelenlétében. Ismételt vagy súlyos szabálytalanság esetén akár 500 LVL (711,44 EUR) összegű bírság is kiszabható. A fogyasztóvédelmi központ eddig öt esetben indított közigazgatási eljárást. Az állami élelmiszerügyi és állat-egészségügyi szolgálat 1745 árellenőrzést végzett el (és 129 értékesítési helyen tárt fel szabálytalanságot), az adóhivatal 79 ellenőrzést végzett (hét értékesítési helyen tárva fel szabálytalanságot). Ami a „korrekt euróbevezetés” kampányában vállalt kötelezettségek teljesítését illeti, egy „feketelistán” közzé fogják tenni azon vállalkozásokat, amelyek nem orvosolják az ellenőrök által feltárt szabálytalanságokat, ismételten megsértik a jogi előírásokat vagy a vállalt kötelezettségeket és/vagy tisztességtelen árfeltüntetési gyakorlatot folytatnak. A „feketelistára” került vállalkozások a továbbiakban nem kerülhetnek a megbízható partnereket tartalmazó „fehérlistára” és elveszítik a „korrekt euróbevezetés” logójának használatára való jogosultságukat. A Bizottság ajánlja, hogy a lett hatóságok a következő hónapokban a helyes intézkedések kidolgozása érdekében kísérjék szoros figyelemmel az előforduló szabálytalanságok számát és típusát, szükség esetén ideértve a párhuzamos árfeltüntetés végrehajtására vagy az árkonverzióra vonatkozó információkat is. Emellett a hatóságok gyors reakciója a közvélemény romlása kapcsán is kulcsfontosságú tényező a polgárok bizalmának helyreállításához (lásd a 3. szakaszt). A fogyasztók az árfeltüntetésre vonatkozó szabályok megsértése miatt 2013. október 1-je óta külön telefonszámon, az euróbevezetéssel kapcsolatos általános tájékoztatóvonalon keresztül, e-mailben vagy postai levélben is panaszt tehetnek a fogyasztóvédelmi központnál. A fogyasztóvédelmi központhoz októberben 180 fogyasztói panasz érkezett, ebből 103 áremelés miatt, 31 helytelen árkonverzió miatt, 37 pedig az euróban kifejezett ár fel nem tüntetése miatt. A fogyasztóvédelmi központ vagy az együttműködő nem kormányzati szervezet a beérkezéstől számított legfeljebb 48 órán belül utána jár a panasznak. Az euróbevezetéssel kapcsolatos esetleges áremelések miatti panaszokat a lett versenyhivatal vizsgálja ki. Üdvözlendő, hogy jelentősen emelkedett a párhuzamos árfeltüntetést és a „korrekt euróbevezetés” kampányában vállalt kötelezettségek teljesítését ellenőrző ellenőrök száma. Az árfeltüntetésre és az árkonverzióra (pl. kerekítésre) vonatkozó szabályokat megsértő, vagy a „korrekt euróbevezetés” kampányában vállat kötelezettségeket nem megfelelően teljesítő vállalkozásokkal szemben döntő fontosságú a gyors intézkedés. Biztosítani kell, hogy az ellenőrzések 2014. január 1-jétől még átfogóbbak legyenek. A „korrekt euróbevezetés” kampányában való részvételt jelentősen javítani kell. Minden érdekelt fél teljes elkötelezettségére szükség lesz ahhoz, hogy 2014. január 1-jéig el lehessen érni a maximális részvételi arányt. Elő kell irányozni a részvételt népszerűsítő, speciálisan képzett önkéntesek alkalmazását. Ebbe azokat a nem kormányzati fogyasztóvédelmi szervezeteket is be lehetne vonni, amelyek az árak párhuzamos feltüntetésének helyes végrehajtását ellenőrzik; a „korrekt euróbevezetés” kampányának népszerűsítése ezzel párhuzamosan végezhető. A 119 helyi önkormányzatnak szintén részt kellene vennie a kampányban. A Bizottság ajánlja, hogy a lett hatóságok szabályozási eszközökkel gondoskodjanak a párhuzamos árfeltüntetés 2015. január 1-jéig történő megszüntetéséről, továbbá a lakosságnak e dátummal kapcsolatos tájékoztatásáról annak érdekében, hogy a lakosság a párhuzamos árfeltüntetés időszakát jól kihasználva állhasson át az új értékmérő használatára. Ezáltal a lakosság könnyebben fog tudni hozzászokni az új pénznemhez. 2.4. Átállási előkészületek a vidéki területeken és a vállalkozások előkészületei A lettek készpénzfizetési preferenciájának gyengülése ellenére a vidéki területek átállási folyamatainak körültekintő megtervezése és előkészítése különösen fontos lesz a zökkenőmentes átállás szempontjából. A lat euróra váltását és a törvényes fizetőeszköz beszerzését biztosító létesítmények átfogó rendelkezésre állása érdekében feltérképezték a távoli területek készpénzellátási pontokkal (postákkal, bankfiókokkal és ATM-ekkel) való lefedettségét. Továbbá az átállás helyi szintű nyomon követésének megkönnyítése érdekében ellenőrző listát állítottak össze az euróátálláshoz kapcsolódó intézkedésekről. 2013 novemberében célzott kommunikációs intézkedésekkel szólítják meg a vidéki területek vállalkozásait és lakosságát, valamint a kiszolgáltatott csoportokat, a kisebbségeket és az orosz ajkú közösséget. A lett hatóságok 2013-ban több mint 160 képzést, köztük regionális fórumtalálkozókat és szakmai szemináriumokat tartottak az euró bevezetéséről (lásd a 3. szakaszt.) Ezek az intézkedések várhatóan hasznosnak bizonyulnak majd az átállás alatt, mivel a távoli területeken a média és az internet mellett gyakran csak a helyi hatóságok szolgálnak információs forrásként. Az átállás végső szakaszában folyamatosan ellenőrizni kell az ellenőrző listán szereplő intézkedések teljes körű végrehajtását. A lett posta átállásban való részvétele (lásd a 2.2. szakaszt) jelentősen javítani fogja a vidéki területek készpénzváltási szolgáltatásokkal való ellátottságát. A postai alkalmazottak és a kézbesítők (vagyis csaknem az összes, az ügyfelekkel közvetlen kapcsolatban álló alkalmazott) készpénzkezelésre és biztonsági jellemzőkre is kiterjedő képzése 2013. október 1-jén kezdődött, még folyamatban van. Az euróbevezetés napját követő első hetekben a postai személyzetet 50 további alkalmazott fogja segíteni. Az átállásra tekintettel szigorították a biztonsági intézkedéseket és megerősítették a készpénz tárolására és számolására szolgáló létesítményeket. A lett posta az euróátállás kapcsán emellett célzott kommunikációs intézkedéseket is előkészített. Az átállási folyamatban a kiskereskedők fontos szerepet játszanak, mivel ügyfeleik a nemzeti készpénz euróra váltásakor jellemzően úgy fordulnak hozzájuk, mint egyfajta minibankhoz (különösen, ha nincs bankfiók a közelben). A legtöbb lett kiskereskedő, köztük a kiskereskedelmi láncok, csupán a 2013. július 9-i tanácsi határozat után kezdett készülni az átállásra. A megnövekedett készpénzigény mellett (lásd a 2.2. szakaszt) a kiskereskedőkre érvényes kulcsfontosságú követelmények közé az árak párhuzamos feltüntetésére vonatkozó szabályok betartása, a „korrekt euróbevezetés” kampányában való részvétel (lásd a 2.3. szakaszt), az alkalmazottak képzése, a készpénztároló létesítmények átalakítása, biztonsági intézkedések és IT-vonatkozású kérdések tartoznak. Úgy tűnik, a nagy élelmiszer-kereskedelmi láncok jól állnak az előkészületekkel. 2013. október végén legtöbbjük felbecsülte kezdeti eurókészpénz-igényét, és megkötötte a vonatkozó megállapodásokat a beszállító bankokkal. Az egyes üzletek főpénztárosai 2013 novemberében részt vesznek a lett központi bank által szervezett képzéseken (lásd a 2.2. szakaszt), majd házon belül kiképzik kollégáikat. A képzésnek része a két valuta egy idejű kezelésére vonatkozó gyakorlati képzés is. Az IT-rendszerek ellenőrzése rámutatott, hogy a rendszerek képesek kezelni az euróban és a latban teljesített fizetéseket, ideértve a vegyes fizetéseket is. Bankjegyvizsgáló készülékeket a szükségesnek tartott helyeken fognak felszerelni. A fokozott biztonsági intézkedésekkel kapcsolatos közbeszerzéseket kiírták, az érintett pénzszállító cégekkel 2013. október végén megkezdődtek a tárgyalások. A pénztárosok munkaterhének enyhítése és a várakozási idő lerövidítése érdekében a Bizottság ajánlja, hogy a lett hatóságok írjanak elő további intézkedéseket, például a „forgalomból való kivonás” közvetlen és egyszerű megvalósítása céljából külön dobozok használatát a latkészpénz gyűjtésére, a nagy kiskereskedelmi boltokban az ügyfelek kérdéseire választ adó tájékoztató pontok felállítását, valamint a termékek csomagolására ideiglenes személyzet alkalmazását. Az euróátállás gyakorlati kérdéseivel kapcsolatos – vidéki területekre is érvényes – jó tájékozottság ellenére úgy tűnik, hogy a (Lettországban 30%-os piaci részesedéssel bíró) kis vegyesboltok kevésbé felkészültek az átállásra, és félnek a kapcsolódó kihívásoktól és költségektől, különösen a párhuzamos használat időszakát tekintve. Mivel a kiskereskedők szerepe a vidéki területeken különösen fontos, a Bizottság ajánlja, hogy a lett hatóságok e félelmeket helyi szinten kezeljék és az év vége felé erősítsék meg a figyelemfelhívó intézkedéseket. A vállalkozások előkészületeit, különösen a vidéki területeken, rendszeresen ellenőrizni kell, továbbá fokozni kell az euróátállás gyakorlati kérdéseivel kapcsolatos tudatosságot. Külön figyelmet kell fordítani arra, hogy azok az idős emberek, akik nehezen tudják elhagyni az otthonukat, megfelelő tájékoztatást kapjanak az átállásról. Segítségre lehet szükségük latkészpénzük átváltásához is. A szociális munkásoknak képzést kell kapniuk, hogy meg tudják válaszolni az átállással kapcsolatos alapvető kérdéseket. 3. Kommunikációs tevékenység és a közvélemény A lett hatóságok a 2013. július 9-i tanácsi határozatot követően elindították az euróátállással kapcsolatos kommunikációs tevékenységek végrehajtásának intenzív szakaszát. A pénzügyminisztérium által irányított kommunikációs kampány a különböző eszközök (háztartásokat célzó közvetlen levelek, szemináriumok és képzések, közösségi média, tévés és nyomtatott sajtóbeli kampány) kombinációjára épít, és különböző csoportokat céloz meg (például a közvéleményt, az iskolásokat, a kiszolgáltatott csoportokat, a vállalkozásokat). A kancellária, a gazdasági minisztérium, a lett központi bank, az oktatási és a tudományügyi minisztérium, a lett bankszövetség, továbbá egyéb közjogi és magánintézmények kiegészítő kommunikációs tevékenységeket végeznek. A gazdasági minisztérium a pénzügyminisztériummal szoros együttműködésben hajtja végre a „korrekt euróbevezetés” kampányát, amelynek célja az euróbevezetéssel összefüggő áremelések miatti aggályok eloszlatása. A tömegtájékoztatási médiakampány 2013 szeptemberében kezdődött különböző TV-reklámokkal, amelyek célja a nyilvánosság érzelmi bevonása és az euróátállási folyamat gyakorlati kérdéseinek megválaszolása. A kampányt a nyomtatott sajtó, a rádió, az online és a kültéri média reklámjai egészítik ki. A médiakiválasztási folyamat során különös figyelmet fordítanak a távoli területeken élő kiszolgáltatott csoportok és az orosz ajkú népesség elérésére. A „korrekt euróbevezetés” kampánya két hullámban zajlik: az első szakasz szeptemberben kezdődött olyan TV-reklámokkal és médiahirdetésekkel, amelyek célja a vállalkozások tájékoztatása, felkérve őket a részvételi megállapodás aláírására; a második szakasz októbertől decemberig tart, és célja a fogyasztók tájékoztatása a kampány célkitűzéseiről, illetve arra való bátorításuk, hogy vásárlásaikat a kampányban részt vevő, vagyis az átállási időszakban a visszaélésszerű áremelésektől vállaltan tartózkodó értékesítési helyeken intézzék. Emellett szeptemberben és októberben öt városban regionális fórumot tartottak vállalkozások és polgárok számára. A lett munkavállalói szövetség, a lett kereskedelmi kamara, és a lett kereskedői szövetség műhelytalálkozókon a „korrekt euróbevezetés” kampányáról tájékoztatta a vállalkozásokat, amelyek képviselői e találkozókon kormányzati tisztviselőkkel és közgazdászokkal is találkozhattak, és csatlakozhattak is a kezdeményezéshez. A legújabb adatok alapján a vállalkozások részvételi aránya még nem kielégítő. A különböző régiókban rendszeres szemináriumokat és egyéb rendezvényeket tartanak a vállalkozások, a hivatásos készpénzkezelők és a kiszolgáltatott csoportok számára. A tanárok és az iskolások tájékoztatása céljából az oktatási minisztérium minden iskolába tájékoztató brosúrát küldött a tanároknak, továbbá témába vágó rajzfilmeket gyártatott és emelt be a tantervbe. Több tevékenységet végeztek speciálisan a látás- vagy halláskárosultak számára is. A látáskárosultak regionális szervezeteinek helyi „trénerei” képzésük után megismertetik e speciális célcsoportot az eurókészpénz formai és biztonsági jellemzőivel, illetve az átállás általános menetével. A z e célból rendezett szemináriumokon számos „készpénztesztet”, Braille-írással elkészített tájékoztató anyagot és hanganyagot osztottak ki. A lettországi háztartásokat célzó közvetlen levelek kiküldése 2013 novemberében esedékes. Lettország mind a hat régiója (Kurzeme, Vidzeme, Latgale, Zemgale, Riga) számára egyedi verziókat készítettek, ideértve egy külön orosz nyelvű verziót is. A lett pénzügyminisztérium és a Bizottság között 2012. július 10-én kötött partnerségi megállapodás keretében több közös kommunikációs tevékenységre került sor: 2013 szeptemberében egy euróátállási konferenciára, egy lett újságíróknak szóló szemináriumra és az utazó eurókiállításra. Az utazó eurókiállítás szeptemberben nyílt meg Rigában, majd még az év vége előtt továbbmegy Daugavpilsba és Liepajaba. A Bizottság számos kiadvánnyal is ellátta a lett hatóságokat. Az Európai Központi Bank a szinergia és a kommunikációs kampány keretében végzett tevékenységek hatásának fokozása érdekében együttműködik a lett központi bankkal. Október végén indított közös tájékoztató kampányuk számos eszközre (TV-re, nyomtatott sajtóra, online és kültéri reklámokra, valamint egyéb tájékoztató anyagokra) épít, középpontjában az euróbankjegyek és -érmék vizuális megjelenése és biztonsági jellemzői, illetve az átállással kapcsolatos alapvető tények és dátumok állnak Az Európai Központi Bank eurókiállítása 2013. október 25-én nyílt meg Rigában. A Bizottság szoros figyelemmel kíséri a pénzügyminisztérium megbízásából készült közvélemény-kutatásokat. A legutóbbi (2013. októberi) felmérések az euróbevezetés stabil, de szerény támogatottságát jelzik – a válaszadók 39%-a nyilatkozott kedvezően (–1 százalékpont 2013 szeptemberéhez képest). A közvélemény euróátállási kérdésekkel kapcsolatos tudatosságának szintje továbbra is emelkedik, a válaszadók 72%-a tartotta magát jól tájékozottnak (+2 százalékpont szeptemberhez és +10 százalékpont 2013 április-májusához képest). Emellett a lettek 94%-a tudja, hogy az euró bevezetésének napja 2014. január 1. (+33 százalékpont április-májushoz képest). A lett népesség nagy hányada (83%) ugyanakkor továbbra is komolyan tart az indokolatlan áremelésektől. A Bizottság ezzel összefüggésben a párhuzamos használat előtt, alatt és után Eurobarométer felméréseket fog végezni, az elsőt 2013 decemberében. A lettországi tájékoztató kampány utolsó szakaszában az euró bevezetésével kapcsolatban fennmaradó aggályokkal és a fogyasztói bizalom növelésével kell foglalkozni. Az átállási időszak áremeléseire vonatkozó félelmek eloszlatása érdekében a lakosságot folyamatosan tájékoztatni kell az árellenőrzési és egyéb felügyeleti tevékenységek eredményeiről. [1] A Tanács 2013. július 9-i határozata az euró Lettország általi, 2014. január 1-jén történő bevezetéséről (HL L 195., 2013.7.18., 24. o.). [2] A Tanács 2013. július 9-i 870/2013/EU rendelete a 2866/98/EK rendeletnek az euró lettországi átváltási árfolyama tekintetében történő módosításáról (HL L 243., 2013.9.12. 1.o.). [3] A Bizottság 2013. július 23-i jelentése az Európai Parlamentnek, a Tanácsnak, az Európai Központi Banknak, az Európai Gazdasági és Szociális Bizottságnak és a Régiók Bizottságának – Tizenkettedik jelentés az euróövezet jövőbeli bővítésének gyakorlati előkészületeiről, COM(2013) 540 final.